Enhedslisten åbner nu op for at sende flygtninge til lejre uden for Danmark, selvom flere medlemmer af partiets hovedbestyrelsen har kritiseret Socialdemokratiets seneste udlændingeudspil, der lægger op til at gøre netop det.

Men Enhedslistens flygtningeordfører, Johanne Schmidt-Nielsen, siger nu, at det ikke nødvendigvis er 'en helt skæv tanke at overføre flygtninge, som er kommet til Europa, til transitlande og hjælpe dem der'. Det gjorde hun i en kronik i Dagbladet Information.

Når Enhedslisten kritiserer Socialdemokratiets udspil, så er det ifølge Johanne Schmidt-Nielsen fordi, der er for mange ubesvarede spørgsmål, der gør udspillet urealistisk.

Enhedslistens politiske ordfører, Pernille Skipper, uddyber til BT, hvor det er, at Socialdemokratiets forslag afviger fra det, Johanne Schmidt-Nielsen beskriver.

»Som Socialdemokratiets forslag er nu, så ligner det den australske model, som krænker FN's konventioner. Socialdemokratiet vil først tage imod kvoteflygninge, når deres system er indført, men det bliver det aldrig. På den måde holder man flygtninge ude af Danmark. Det er et humanistisk alibi for at holde flygtninge væk,« siger Pernille Skipper.

Pernille Skipper siger yderligere, at Socialdemokratiets analyse af, at flygtningesystemet er helt forfærdeligt, er korrekt, og hun deler Johanne Schmidt-Nielsens tanker om brug af flygtningelejre, der bygger på det system, FN har i dag.

»Vi har behov for, at det bliver mere organiseret og humant. Hvis der er et sted, hvor man kan indgive sin asylansøgning, så kan det sagtens være en god ide.,« siger Pernille Skipper.

Michael Voss, der er medlem af Enhedslistens hovedbestyrelse, er et af de medlemmer, der i ugens løb har udtrykt kritik af udspillet, og de nye toner fra Johanne Schmidt-Nielsen og Pernille Skipper ændrer ikke på hans holding.

»At man ikke kan stå ved grænsen til Danmark og bede om asyl, er et meget drastisk skridt at tage,« siger Michael Voss.

Johanne Schmidt-Nielsen mener, at det 'ikke er en helt skæv tanke', så længe lejrene er kontrolleret af FN. Pernille Skipper siger det samme. Hvad er din holdning til de udtalelser?

«Johanne må jo argumenterer for sine holdninger. Jeg mener, at det er fuldstændig urealistisk, og jeg vil ikke gå ind i en hypotetisk diskussion om det,« siger Michael Voss.

Pernille Skipper siger også, at man på baggrund af det her, ikke vil pege på en anden forhandlingsleder efter et valg, men du har selv sagt, at I ikke automatisk peger på Mette Frederiksen. Hvordan hænger det sammen?

»Det her udspil er så urealistisk, at det ikke bliver til noget. Derfor er det ikke sikkert at vi trækker støtten på baggrund af udspillet alene,« siger Michael Voss.

Både Johanne Schmidt-Nielsen, Pernille Skipper og Michael Voss er dog enige om, at hvis Mette Frederiksen kommer til magten og føre en udlændingepolitik, som det er beskrevet i Socialdemokratiets udlændingeudspil, så vil Enhedslisten overveje at stille et mistillidsvotum.